text:
 EUROOPA KOMISJON
 Brüssel,9.12.2021
 COM(2021) 781 final
 2021/0409(NLE)
 Ettepanek:
 NÕUKOGU OTSUS
 Euroopa Liidu nimel võetava seisukoha kohta ELi-Iisraeli assotsiatsiooninõukogus, mis on asutatud Euroopa – Vahemere piirkonna lepinguga, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel, seoses ELi-Iisraeli tegevuskava pikendamisega
 SELETUSKIRI
 1.Kavandatav reguleerimisese
 Käesolev ettepanek käsitleb otsust, millega kehtestatakse Euroopa Liidu nimel ELi-Iisraeli tegevuskava pikendamist käsitleva soovituse vastuvõtmise kohta seisukoht ELi-Iisraeli assotsiatsiooninõukogus, mis on asutatud Euroopa – Vahemere piirkonna lepinguga, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel (edaspidi „Euroopa – Vahemere piirkonna leping“).
 2.Ettepaneku taust
 2.1.Euroopa – Vahemere piirkonna leping
 Euroopa – Vahemere piirkonna leping sõlmiti 20. novembril 1995 Brüsselis ning see jõustus 1. juunil 2000. Leping on ELi ja Iisraeli vaheliste kahepoolsete suhete õiguslik alus. Lepingu eesmärk on:
 –luua sobiv raamistik poliitilisele dialoogile, mis võimaldab arendada lepinguosaliste vahel välja tihedad poliitilised suhted;
 –edendada ühenduse ja Iisraeli vaheliste majandussuhete kooskõlalist arengut muu hulgas toodete ja teenustega kauplemise laiendamise, asutamisõiguse vastastikuse piirangutest vabastamise, riigihangete edasise järkjärgulise liberaliseerimise, kapitali vaba liikumise ning teadus- ja tehnoloogiakoostöö tugevdamise teel ning seeläbi soodustada ELis ja Iisraelis majandustegevuse arengut, elu- ja töötingimuste paranemist, tootlikkuse suurenemist ja finantsstabiilsust;
 –toetada piirkondlikku koostööd, pidades silmas rahumeelse kooseksisteerimise tugevdamist ning majanduslikku ja poliitilist stabiilsust,
 –edendada koostööd muudes vastastikust huvi pakkuvates valdkondades.
 2.2.Assotsiatsiooninõukogu
 Euroopa – Vahemere piirkonna lepinguga asutatud assotsiatsiooninõukogu koosneb ühelt poolt Euroopa Liidu Nõukogu ja Euroopa Komisjoni liikmetest ning teiselt poolt Iisraeli Riigi valitsuse liikmetest. Assotsiatsiooninõukogu tuleb ministrite tasandil kokku korra aastas või kui olukord seda nõuab, eesistuja algatusel ning vastavalt kõnealuse nõukogu töökorras sätestatud tingimustele. Assotsiatsiooninõukogu võtab oma otsused ja soovitused vastu mõlema lepinguosalise nõusolekul. Assotsiatsiooninõukogu istungjärkude vahel võib kõnealune nõukogu vastavalt töökorra artiklile 10 vastu võtta otsuseid ja anda soovitusi kirjaliku menetluse teel, kui lepinguosalised selles kokku lepivad.
 2.3.Assotsiatsiooninõukogu kavandatav õigusakt
 Assotsiatsiooninõukogu võtab vastu ELi-Iisraeli tegevuskava pikendamist käsitleva soovituse (edaspidi „kavandatav akt“). Vastavalt assotsiatsiooninõukogu töökorra artiklile 10 võetakse soovitus vastu kirjaliku menetluse teel.
 Kavandatava akti eesmärk on pikendada ELi-Iisraeli tegevuskava kehtivust kolme aasta võrra, et tagada kahe lepinguosalise vahelise koostöö jätkuvus.
 3.Liidu nimel võetav seisukoht
 Seisukoht, mille Euroopa Liit võtab Euroopa – Vahemere piirkonna lepinguga asutatud assotsiatsiooninõukogus seoses sellise soovituse vastuvõtmisega, millega pikendatakse ELi-Iisraeli tegevuskava kolme aasta võrra, põhineb käesolevale otsusele lisatud soovituse tekstil.
 Mõlemad lepinguosalised on korduvalt kinnitanud, et Euroopa Liidu ja Iisraeli vahel on mitmekesised ja elujõulised suhted ning et nad on kindlalt pühendunud nende suhete pidevale edasiarendamisele kõigis vastastikust huvi pakkuvates valdkondades.
 Tegevuskava pikendamine on seega mõlema lepinguosalise huvides.
 4.Õiguslik alus
 4.1.Menetlusõiguslik alus
 4.1.1.Põhimõtted
 Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega [...] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.
 Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
 1
 .
 4.1.2.Kohaldamine käesoleval juhul
 Assotsiatsiooninõukogu on lepinguga (Euroopa – Vahemere piirkonna leping) loodud organ.
 Akt, mille assotsiatsiooninõukogu peab vastu võtma, on õigusliku toimega akt.
 Kavandataval aktil on õiguslik toime, sest sellega pikendatakse kehtivat ELi-Iisraeli tegevuskava kolme aasta võrra.
 Seega on kavandatava otsuse menetlusõiguslik alus ELi toimimise lepingu artikli 218 lõige 9.
 4.2.Materiaalõiguslik alus
 4.2.1.Põhimõtted
 ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatud akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks, samas kui teine on pelgalt kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna puhul vajalik õiguslik alus.
 4.2.2.Kohaldamine käesoleval juhul
 Käesoleva kavandatava õigusakti eesmärk ja sisu on assotsiatsioonilepingu ja Euroopa naabruspoliitika raames kolmanda riigiga tehtav koostöö.
 Kavandatava otsuse materiaalõiguslik alus on seega ELi toimimise lepingu artikkel 217.
 4.3.Kokkuvõte
 Ettepanekus esitatud otsuse õiguslik alus peaks seega olema ELi toimimise lepingu artikkel 217 koostoimes artikli 218 lõikega 9.
 5.Kavandatava õigusakti avaldamine
 Kuna assotsiatsiooninõukogu õigusaktiga muudetakse ELi-Iisraeli tegevuskava kestust, on asjakohane see pärast vastuvõtmist avaldada Euroopa Liidu Teatajas (vastavalt ELi-Iisraeli assotsiatsiooninõukogu töökorrale) ning Iisraeli ametlikus väljaandes (Reshumot), kui assotsiatsiooninõukogu nii otsustab.
 2021/0409 (NLE)
 Ettepanek:
 NÕUKOGU OTSUS
 Euroopa Liidu nimel võetava seisukoha kohta ELi-Iisraeli assotsiatsiooninõukogus, mis on asutatud Euroopa – Vahemere piirkonna lepinguga, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel, seoses ELi-Iisraeli tegevuskava pikendamisega
 EUROOPA LIIDU NÕUKOGU,
 võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9,
 võttes arvesse Euroopa Komisjoni ettepanekut,
 ning arvestades järgmist:
 (1)Euroopa – Vahemere piirkonna leping, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel, jõustus 1. juunil 2000.
 (2)Tulenevalt Euroopa – Vahemere piirkonna lepingu artiklist 69 võib assotsiatsiooninõukogu võtta vastu otsuseid ja anda asjakohaseid soovitusi.
 (3)Assotsiatsiooninõukogu võtab ELi-Iisraeli tegevuskava pikendamist käsitleva soovituse vastu kirjaliku menetluse teel.
 (4)On asjakohane võtta assotsiatsiooninõukogus vastu liidu nimel võetav seisukoht, kuna soovitusel on õiguslik toime.
 (5)ELi-Iisraeli tegevuskava pikendamine kolme aasta võrra annab lepinguosalistele võimaluse omavahelist koostööd järgmistel aastatel edasi arendada, sealhulgas partnerluseprioriteetide võimaliku läbirääkimise kaudu,
 ON VASTU VÕTNUD KÄESOLEVA OTSUSE:
 Artikkel 1
 ELi seisukoht, mis võetakse vastu assotsiatsiooninõukogus, mis on asutatud Euroopa – Vahemere piirkonna lepinguga, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel, põhineb käesolevale otsusele lisatud assotsiatsiooninõukogu soovituse eelnõul.
 Artikkel 2
 Käesolev otsus on adresseeritud komisjonile ja kõrgele esindajale.
 Brüssel,
 Nõukogu nimel
 eesistuja
 (1)
 Euroopa Kohtu 7. oktoobri 2014. aasta otsus Saksamaa vs. nõukogu, C-399/12, ECLI:EU:C:2014:2258, punktid 61–64.
 ---documentbreak---
 EUROOPA KOMISJON
 Brüssel,9.12.2021
 COM(2021) 781 final
 LISA
 järgmise dokumendi juurde:
 Ettepanek:NÕUKOGU OTSUS
 Euroopa Liidu nimel võetava seisukoha kohta ELi-Iisraeli assotsiatsiooninõukogus, mis on asutatud Euroopa – Vahemere piirkonna lepinguga, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel, seoses ELi-Iisraeli tegevuskava pikendamisega
 LISA
 ELi-IISRAELI ASSOTSIATSIOONINÕUKOGU SOOVITUS nr xxx, millega kiidetakse heaks ELi-Iisraeli tegevuskava pikendamine
 ELi-IISRAELI ASSOTSIATSIOONINÕUKOGU,
 võttes arvesse Euroopa – Vahemere piirkonna lepingut, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Iisraeli Riigi vahel (edaspidi „Euroopa – Vahemere piirkonna leping“),
 ning arvestades järgmist:
 (1)Euroopa – Vahemere piirkonna leping allkirjastati 20. novembril 1995 Brüsselis ning see jõustus 1. juunil 2000.
 (2)Euroopa – Vahemere piirkonna lepingu artikliga 69 on antud assotsiatsiooninõukogule õigus võtta vastu otsuseid ja anda asjakohaseid soovitusi.
 (3)Assotsiatsiooninõukogu töökorra artiklis 10 on sätestatud võimalus võtta mõlema lepinguosalise nõusolekul istungite vahel kirjaliku menetluse teel vastu otsuseid ning anda soovitusi.
 (4)ELi-Iisraeli tegevuskava pikendamine kolme aasta võrra annab lepinguosalistele võimaluse omavahelist koostööd järgmistel aastatel edasi arendada, sealhulgas partnerluseprioriteetide võimaliku läbirääkimise kaudu,
 ON VASTU VÕTNUD JÄRGMISE SOOVITUSE:
 Artikkel 1
 Kirjaliku menetluse korras tegutsev assotsiatsiooninõukogu soovitab pikendada ELi-Iisraeli tegevuskava kolme aasta võrra alates pikendamise vastuvõtmise päevast.
 Artikkel 2
 Käesolev soovitus jõustub selle vastuvõtmise päeval.
 [Koht], [kuupäev]
 ELi-Iisraeli assotsiatsiooninõukogu nimel
 eesistuja
 ***